**KLAIPĖDOS MIESTO SAVIVALDYBĖS**

**APLINKOS APSAUGOS PROGRAMOS (Nr. 05) APRAŠYMAS**

|  |  |  |  |  |  |  |
| --- | --- | --- | --- | --- | --- | --- |
| **Biudžetiniai metai** | 2022-ieji metai | | | | | |
| **Asignavimų valdytojas** | Savivaldybės administracija | | | | | |
| **Programos pavadinimas** | **Aplinkos apsaugos programa** | | | | **Kodas** | **05** |
| **Ilgalaikis prioritetas**  **(pagal KSP)** | Tvarus ir darnus miesto urbanistinis vystymas | | | | **Kodas** | **III** |
| **Šia programa įgyvendinamas savivaldybės strateginis tikslas** | Kurti mieste patrauklią, švarią ir saugią gyvenamąją aplinką | | | | **Kodas** | **02** |
| **Programos tikslas** | Siekti subalansuotos ir kokybiškos aplinkos Klaipėdos mieste | | | | **Kodas** | **01** |
| **Tikslo įgyvendinimo aprašymas:**  Įvairiomis priemonėmis siekiama gyventojų vartojimo mažinimo, sąmoningumo ugdymo ir ekologinės atsakomybės didinimo, gyvenamosios aplinkos patrauklumo didinimo, miesto estetinio vaizdo, švaros bei aplinkos kokybės gerinimo. Nuo 2019 m. Klaipėdos mieste susidėvėjusius, nepatrauklius ir nepraktiškus konteinerius keičia nauji, modernūs pusiau požeminiai ir požeminiai konteineriai. Vykdoma aplinkos oro, aplinkos triukšmo, dirvožemio, paviršinių vandenų, gyvosios gamtos (gyvūnijos, augalijos), želdynų ir želdinių būklės bei kraštovaizdžio stebėsena.  **01 uždavinys. Tobulinti atliekų tvarkymo sistemą.**  *Komunalinių atliekų tvarkymo organizavimas.* 2022 m. bus parengtas ir patvirtintas naujas Klaipėdos miesto savivaldybės 2021–2027 m. atliekų tvarkymo planas, kai Lietuvos Respublikos Vyriausybės nutarimu bus patvirtintas Valstybinis atliekų prevencijos ir tvarkymo 2021−2027 m. planas.  2022 m. bus toliau teikiama viešoji komunalinių atliekų tvarkymo paslauga. Po pirminio rūšiavimo likusios mišrios komunalinės atliekos bus rūšiuojamos Klaipėdos regiono komunalinių atliekų mechaninio apdorojimo įrenginyje; po antrinio rūšiavimo likusios, netinkamos perdirbti ir turinčios energinę vertę komunalinės atliekos bus naudojamos energijai gauti; toliau atskirai bus surenkamos ir tvarkomos žaliosios, didžiosios atliekos bei kitos specifinės komunalinės atliekos; veiks didelių gabaritų atliekų surinkimo aikštelės, kuriose jau veikia pakartotinio naudojimo sistema, toliau veiks didelių gabaritų atliekų ir šlako apdorojimo aikštelės; bus pradedama diegti maisto (virtuvės) atliekų atskiro surinkimo sistema; didelių gabaritų atliekų surinkimo aikštelėje pradės veikti paruošimo naudoti pakartotinai (mainų) punktas; bus įrengta Dumpių nepavojingų atliekų sąvartyno trečia sekcija.  Nuo 2017 m. liepos 1 d. įvedus naujus vietinės rinkliavos už komunalinių atliekų surinkimą ir tvarkymą nuostatus ir skaičiavimo metodiką įsigaliojo dvinarė rinkliava. Kiekvienų metų pabaigoje perskaičiuojamos su komunalinių atliekų tvarkymu susijusios būtinosios sąnaudos ateinantiems finansiniams metams. Atsižvelgiant į šių perskaičiavimų rezultatus atliekami Vietinės rinkliavos dydžių koregavimai.  *Atliekų, kurių turėtojo nustatyti neįmanoma arba kuris nebeegzistuoja, tvarkymas*. Planuojama vykdyti neprižiūrimų miesto teritorijų tvarkymą – likviduoti apleistose teritorijose, prie negyvenamų pastatų, garažų susidariusius sąvartynus. Kasmet yra išvežama apie tūkstantį tonų didelių gabaritų, statybinių laužų, padangų ir biologiškai skaidžių atliekų. Numatoma surinkti ir utilizuoti Klaipėdos mieste susidarančias pavojingas atliekas (dienos šviesos lempas, gyvsidabrio turinčias atliekas, baterijas, galvaninius elementus, plastiko atliekas, padangas, avarijų metu susidariusius teršalus). Kaip ir kasmet, numatoma remti klaipėdiečių dalyvavimą visuotinėse talkose.  *Visuomenės švietimo atliekų tvarkymo klausimais vykdymas.* Siekiant, kad Klaipėdos miesto savivaldybės (toliau – Savivaldybė) teritorijoje susidarančių komunalinių atliekų kiekis mažėtų arba bent jau išliktų stabilus, bus vykdomos gyventojų informavimo priemonės – edukacinio ekologinio ugdymo pamokos mokiniams, plakatų leidyba, informacijos viešinimas per žiniasklaidos priemones ir kt. 2022–2024 m. bus toliau intensyviai šviečiama visuomenė atliekų tvarkymo klausimais, bus finansuojami visuomeninių organizacijų aplinkosauginiai projektai atliekų tvarkymo klausimais, bus įrengiami informaciniai stendai prie atliekų surinkimo konteinerių aikštelių.  Savivaldybė kartu su AB Klaipėdos regiono atliekų tvarkymo centru įgyvendina projektą „*Komunalinių atliekų tvarkymo infrastruktūros plėtra Klaipėdos miesto, Skuodo ir Kretingos rajonų bei Neringos savivaldybėse“*. Planuojama pabaigti įrengti pusiau požeminių ar požeminių bei antžeminių komunalinių atliekų surinkimo konteinerių aikštelės Savivaldybės teritorijoje. Planuojama, kad vienoje aikštelėje bus įrengti mišrių komunalinių atliekų, antrinių žaliavų surinkimo konteineriai, dalyje aikštelių ir žaliųjų atliekų surinkimo konteineriai. Projekto pareiškėjas – UAB Klaipėdos regiono atliekų tvarkymo centras, projekto partneriai: Klaipėdos miesto, Skuodo ir Kretingos rajonų bei Neringos savivaldybių administracijos.  *Asbesto turinčių gaminių atliekų surinkimas apvažiavimo būdu, transportavimas ir šalinimas iš gyvenamųjų bei viešosios paskirties pastatų.* Saugus asbesto atliekų sutvarkymas savo lėšomis gyventojams yra ganėtinai brangus. Savivaldybėje nėra asbesto atliekų iš aplinkos surinkimo skatinimo mechanizmo, todėl dalis gyventojų asbesto atliekas neperduoda jas tvarkančioms įmonėms, o šias atliekas sandėliuoja savo teritorijoje arba jų atsikrato neleistinu būdu. **Projekto tikslas** – **s**iekiant užtikrinti sveikesnę Klaipėdos miesto aplinką, surinkti, išvežti ir saugiai pašalinti Savivaldybės teritorijoje namų ūkiuose susidariusias asbestinio šiferio atliekas. Projekto įgyvendinimo metu projekto lėšomis planuojama sutvarkyti iki 70 t asbestinio šiferio atliekų, susidarančių Savivaldybės teritorijoje.  **02 uždavinys. Vykdyti gamtinės aplinkos stebėsenos ir gyventojų ekologinio švietimo priemones.**  *Klaipėdos miesto savivaldybės aplinkos monitoringo vykdymas.* 2022 m. numatoma vykdyti Savivaldybės aplinkos stebėseną atliekant aplinkos oro, triukšmo matavimus, Malūno parko tvenkinio vandens lygio matavimus, 3 paplūdimių dirvožemio tyrimus. Bus koreguojama ir administruojama aplinkos monitoringo informacinė sistema. 2022 m. bus padidintas aplinkos oro (iš viso 37 vietos) ir triukšmo matavimų (iš viso 47 vietos) vietų skaičius; 5 vietose, kurios išdėstytos išilgai Klaipėdos valstybinio jūrų uosto teritorijos, bus įrengtos oro kokybės stebėjimo stotelės (oro analizatoriai), kuriose bus atliekami nepertraukiami oro tyrimai (3 vietose bus nepertraukiamai matuojamos kietosios dalelės ir suspenduotos kietosios dalelės, 2 vietose – lakiųjų organinių junginių koncentracija).  *Vykdant ekologinio švietimo funkciją*, planuojama skleisti informaciją miestiečiams, moksleiviams, prenumeruojat laikraštį „Žaliasis Pasaulis“ švietimo įstaigoms, bibliotekoms. Klaipėdos paplūdimiuose, siekiant gauti mėlynosios vėliavos statusą, Antrojoje Melnragėje bei Smiltynėje miesto gyventojams ir svečiams 2022 m. bus rengiamos švietėjiškos veiklos. Pagal dalinio finansavimo konkursą 2022 m. bus finansuojami 6 visuomeninės organizacijų vykdomi ekologinio švietimo aplinkosauginiai projektai.  *Detalus (instrumentinis) medžio būklės vertinimas* yra būtinas sprendžiant miesto gyvenamųjų rajonų ir viešųjų erdvių želdynų tvarkymo problemas. 2022 m. planuojama ištirti apie 100 medžių kamienų būklę (rizikos laipsnis) panaudojant nedestrukcinį metodą – akustinę tomografiją. Vieno medžio akustinė tomografija yra atliekama kamiene nuo šaknies kaklelio iki 3 m aukščio, o puvinio išplitimas skenuojamas dviejose vietose. Matavimo rezultatai yra pateikiami kamieno skersinio pjūvio tomografinių nuotraukų bei rašytinių išvadų pavidalu, suskirstant medžius į pavojingumo klases pagal jų būklę*.*  2022 m. planuojama iš naujo atlikti Savivaldybės *želdynų ir želdinių inventorizaciją*. Esama želdinių duomenų bazė yra sukurta 2010–2012 m.  *Užterštų teritorijų ekogeologinių tyrimų atlikimas ir tvarkymo planų įgyvendinimas.* 2020 m. vykdyto dirvožemio monitoringo metu aptikti neleistini sunkiųjų metalų kiekiai Klaipėdos „Gilijos“ pradinės mokyklos stadiono (Taikos pr. 68) grunte (As, Cu ir Zn) ir Klaipėdos turizmo mokyklos (Baltijos pr. 24) grunte (Zn). 2022 m. bus atliekami detalūs šių teritorijų ekogeologiniai tyrimai ir atsižvelgiant į tyrimų rezultatus parengti užterštų teritorijos tvarkymo planai.  2022 m. numatoma pradėti tvarkyti gyvenamąją teritoriją, esančią Švyturio g. pagal UAB „DGE Baltic Soil and Environment“ projektą ir tvarkymo planą. Planuojama baigti Vitės progimnazijos teritorijos sutvarkymą, nes rangos sutartis pasirašyta tik 2021 m. spalio mėnesį. Rangos darbai buvo nupirkti tik iš trečio karto, nes buvo gauti pasiūlymai žymiai viršijantys pirkimui suplanuotą sumą. Rangovas susidūrė su nukasto grunto perdavimo atliekų tvarkytojui problema, nes kiekis labai didelis, o atliekų tvarkytojai metų pabaigoje buvo išnaudoję priimto atliekų kiekio galimus limitus. Taip pat numatoma baigti ir lopšelio-darželio „Bitutė“ teritorijos Švyturio g. 14A tvarkymo darbus. Sutartis pasirašyta 2021-10-25. Dėl nepalankių oro sąlygų darbų pradžia nukelta į 2022 m. kovo 1 d. Planuojama nukasti gruntą 20 cm gyliu ir išvežti atliekų tvarkytojui apytiksliai apie 1390 m2, užpilti naują gruntą, juodžemio sluoksnį, įrengti gazonus (užsėti žolę).  **03 uždavinys. Prižiūrėti, saugoti ir gausinti miesto poilsio zonų gamtinę aplinką.**  *Sanitarinis vandens telkinių valymas*. Vykdant šią priemonę kasmet yra prižiūrima 16 vandens telkinių, iš kurių pakrančių ir plotų yra sistemingai šalinami įvairūs teršalai. Telkiniai pradedami valyti nuo balandžio mėnesio ir valomi iki spalio mėnesio apie 2 kartus per mėnesį. Gavus gyventojų skundų dėl užterštų vandens telkinių ar jų pakrančių, atliekamas papildomas telkinių valymas.  *Helofitų (nendrių, švendrių) šalinimas iš vandens telkinių.* Atlikus aplinkos stebėseną, rekomenduota iš Žardės ir Draugystės tvenkinių nuolat šalinti priaugančius aukštaūgius helofitus (nendres, švendres), siekiant apsaugoti vandens telkinius nuo užžėlimo. Žardės ir Draugystės tvenkiniai yra valomi du kartus vasaros metu.  2022 m. planuojama parengti *Smeltalės upės valymo techninį darbų projektą.* Smeltalės upės vaga yra užnešta smėliu ir sąnašomis, jos gylis stipriai sumažėjęs, dėl žole ir krūmais užžėlusių krantų upės vaga siaurėja, joje formuojasi smėlio salos. Projektu siekiama pašalinti susikaupusias dugno nuosėdas ir perteklinę augaliją iš Smeltalės upės ruožo iki Minijos gatvės.  2020 m. pradėti *Sakurų parko įrengimo teritorijoje tarp Žvejų rūmų, Taikos pr., Naikupės g. ir įvažiuojamojo kelio į Žvejų rūmus* darbai bus tęsiami ir toliau. Iki 2023 m. pabaigos numatoma atnaujinti 1,1 ha teritorijos ploto – pasodinti japoniškų vyšnių – sakurų sodą, įrengti pėsčiųjų ir dviračių takus, suoliukus, šiukšlių dėžes, apšvietimą. Rangos sutartis pasirašyta 2020-04-09 25 mėnesiams, kuri galioja iki darbų užbaigimo dokumento pasirašymo ir galutinio apmokėjimo dienos. 2022 m. planuojama sutankinti gruntą, įrengti drenažą, pėsčiųjų takus, vaikų žaidimo aikštelę, tualetą, pasodinti medžius. Kadangi sutartyje yra numatyta technologinė pertrauka, todėl darbų pabaiga ir numatoma 2023 m.  *Miesto želdynų ir želdinių tvarkymas ir kūrimas.* Klaipėdos mieste, vykdant magistralinių gatvių, šaligatvių, takų atnaujinimo ir rekonstravimo darbus, numatoma atnaujinti, papildyti želdinius ir gyvatvores prie magistralinių miesto gatvių. Nauji želdiniai bus sodinami švietimo įstaigų teritorijose ir miesto vietose vietoj iškirstų senų tuopų. Numatyta atnaujinti 1620 vnt. želdynų.  *Želdynų projektavimas.* Ši priemonė vykdoma pagal Apsauginės paskirties želdynų ir želdinių įrengimo labiausiai taršos veikiamose teritorijose veiksmų planą. 2022 m. toliau bus: organizuojamas architektūrinis konkursas teritorijos palei Šilutės pl. nuo Smiltelės g. iki Jūrininkų pr. (plotas apie 6,2 ha) apsauginės paskirties želdynų ir želdinių projekto parengimui; detaliojo plano pakeitimas teritorijos palei geležinkelį Klevų g. 6H. Planuojama parengti apsauginės paskirties želdynų ir želdinių techninius darbo projektus: teritorijos palei geležinkelį Klevų g. 6H (plotas apie 13 a) (2022–2023 m.); teritorijos nuo Veliuonos g. iki KVJU ribos (plotas apie 71 a) (2023 m.); teritorijos palei Šilutės pl. nuo Smiltelės g. iki Jūrininkų pr. (2022–2023 m.); teritorijos prie Švyturio g. (2022 m.).  Bus tęsiamas projektas *„Malūno parko teritorijos sutvarkymas, gerinant gamtinę aplinką ir skatinant lankytojų srautus“*, kurį įgyvendinant planuojama įrengti ir rekonstruoti dalį pėsčiųjų takų, įrengti vaikų žaidimų ir poilsio aikšteles, mažosios architektūros elementus (suoliukus, šiukšliadėžes, stendus, rodykles) bei pontoninį tiltą ir lieptelius, įrengti ir sutvarkyti dalį želdinių, taip pat sutvarkyti tvenkinio pakrantes, įrengti inžinerinius tinklus (elektros linijas su apšvietimo stulpais, vandentiekio bei nuotekų šalinimo tinklus, ryšių kanalizaciją). Projekto finansavimo sutartis (I etapas) pratęsta iki 2022-06-30. 2022 m. numatoma pradėti ir II etapo darbus, kurio metu bus sutvarkyti visi parko takai, pasodinti želdiniai, įrengta vaikų žaidimo aikštelė.  *Melnragės parko rytinės dalies įrengimas*. Techninio projekto parengimas jau pabaigtas, tačiau dėl hidrometeorologinės stoties apsaugos zonos reikalavimų nebuvo gautas statybos leidimas, todėl projektas buvo padalytas į dvi dalis. Viena dalis jau įgyvendinta. Pasikeitus apsaugos zonos reikalavimams, atsirado galimybė įgyvendinti Melnragės parko projektą visa apimtimi.  *Dviračių ir pėsčiųjų takų plėtra*. Projekto „Miško parkas“ pėsčiųjų ir dviračių takų įrengimas Smiltynėje. Planuojama iki 2023 m. parengti techninį projektą pagal parengtą „Miško parko“ koncepciją. Projekto metu Smiltynės parko teritorijoje planuojama įrengti keturis aktyviam poilsiui gamtoje skirtus teminius rekreacinius takus ir jiems reikalingą infrastruktūrą. Takai kuriami siekiant atskleisti įvairialypį Smiltynės kraštovaizdį. Smiltynės miško parko koncepcijos siūlomi takai: „Mintys jūrai“, 6 km; „Siela medžiams“, 4,5 km; „Žingsniai smėliui“, 6,5 km; „Tyla marioms“, 4 km. Šie takai išnaudoja jau turimą teritorijos potencialą bei numato naujus patrauklius infrastruktūrinius elementus – apžvalgos aikšteles, poilsio pievas, sporto įrenginius ir t. t. Taip pat bus remontuojamas dviračių takas.  Pėsčiųjų ir dviračių takų ties Minijos g., Pilies g., Baltijos pr., Šilutės pl., Varpų g., Dubysos g., Liubeko g. kapitalinis remontas, siekiant didinti rišlumą. Bus vykdomi rangos pirkimai: Varpų g. ruože nuo Sąjūdžio parko iki Smiltelės g.; Baltijos pr. ruože nuo 8A iki 8C sklypų; Baltijos pr. ruože nuo 45 iki 51A sklypų; Dubysos g. ruože nuo 31A iki 37C sklypų; Šilutės pl. ruože nuo 26 iki geležinkelio pervažos.  2023 m. planuojama parengti techninius projektus dviračių ir pėsčiųjų takų įrengimui: Danės upės slėnio teritorijoje nuo Klaipėdos g. tilto iki miesto ribos; nuo Sausio 15-osios g. ir Tilžės g. sankryžos iki Taikos pr. ir Sausio 15-osios sankryžos; Giruliuose (Stoties g., Turistų g., Šlaito g.); Prano Lideikio g. nuo Liepojos g. iki Molo g.; H. Manto g. ties Dariaus ir Girėno g. viaduku.  2023 m. planuojamas architektūrinio konkurso organizavimas dėl dviračių ir pėsčiųjų tilto per Danės upę, jungiančio naująją mokyklą šiaurinėje miesto dalyje su Tauralaukio kvartalu, statybos.  *Pajūrio juostos priežiūra ir apsauga.* Bus tęsiama medinių laiptų ir takų, vedančių per apsauginį kopagūbrį, priežiūra, tvirtinami kopagūbriai, pinant tvoreles iš žabų. Planuojama kasmet tvarkyti (apie 1500 m2) medinių takų ir laiptų Klaipėdos Smiltynės, Melnragės ir Girulių paplūdimiuose.  **04 uždavinys. Mažinti aplinkos taršą vykdant infrastruktūros plėtros priemones.**  Savivaldybės tarybos 2019 m. vasario 21 d. sprendimu Nr. T2-42 pritarta dalyvauti partnerio teisėmis projekte *„Triukšmo mažinimo priemonių geležinkeliuose įrengimas Klaipėdos miesto savivaldybėje. II etapas“.* Projektą įgyvendina AB „Lietuvos geležinkeliai“, projekto partnerė – Savivaldybės administracija, kuri įsipareigoja užtikrinti bendrąjį finansavimą Savivaldybės biudžeto lėšomis ne mažiau kaip 7,5 proc. Projektu planuojama įrengti garso užtvaras ir sumažinti geležinkelio neigiamą poveikį aplinkai ir gyventojams. Dariaus ir Girėno, Smilties Pylimo, H. Manto, Pušyno, Stadiono, Malūnininkų, Geležinkelio gatvių ir Girulių gyvenvietės gyventojus nuo triukšmo saugos 3–6 metrų aukščio užtvaros.  2022 m. planuojama baigti lietaus nuotekų tinklų įrengimą Turistų gatvėje. | | | | | | |
| **01 tikslo rezultato vertinimo kriterijai** | | | | | | |
| Kriterijaus pavadinimas, mato vnt. | | Savivaldybės administracijos padalinys, atsakingas už rodiklio reikšmių pateikimą | Kriterijaus reikšmė, metai | | | |
| 2021  (faktas) | 2022 | 2023 | 2024 |
| Rūšiuojamų komunalinių atliekų dalis (proc.) nuo visų surinktų atliekų kiekio per metus | | Aplinkosaugos skyrius | 24,8 (2020 m. faktas) | Didėjimas | Didėjimas | Didėjimas |
| Surinktų perdirbti antrinių žaliavų dalis (proc.) nuo visų buityje susidariusių surinktų atliekų per metus | | Aplinkosaugos skyrius | 16,5 (2020 m. faktas) | Didėjimas | Didėjimas | Didėjimas |
| Energinę vertę turinčių atliekų, panaudojamų energijai išgauti, dalis (proc.) nuo visų buityje susidariusių surinktų atliekų per metus | | Aplinkosaugos skyrius | 70,4  (2020 m. faktas) | Stabilus arba mažėjimas | Stabilus arba mažėjimas | Mažėjimas |
| Įrengtų parkų skaičius | | Miesto tvarkymo, Statybos ir infrastruktūros plėtros ir Projektų skyriai | 1  (Ąžuolyno giraitė) |  | 2  (Malūno parkas, Sakurų parkas) | 1  (Melnragės parko rytinės dalies įrengimas) |
| Atlikti aplinkos oro matavimai (4 kartai per metus) Aplinkos monitoringo programoje nustatytose vietose, taškų skaičius | | Aplinkosaugos skyrius | 35 | 35 | 37 | 37 |
| Atlikti triukšmo matavimai (3 kartai per metus) Aplinkos monitoringo programoje nustatytose vietose, taškų skaičius | | Aplinkosaugos skyrius | 44 | 44 | 47 | 47 |
| Dviračių takų ilgis, km | | Statybos ir infrastruktūros plėtros ir Projektų skyriai | 98,8 (2020 m. faktas) | 100 | 100 | 100 |
| **Galimi programos vykdymo ir finansavimo variantai:**  Klaipėdos miesto savivaldybės aplinkos apsaugos rėmimo specialiosios programos lėšos, savivaldybės biudžeto lėšos, vietinių rinkliavų lėšos, valstybės biudžeto specialiosios tikslinės dotacijos lėšos, Europos Sąjungos paramos bei kitos lėšos. | | | | | | |
| **Klaipėdos miesto savivaldybės 2021–2030 metų strateginio plėtros plano dalys, susijusios su vykdoma programa:**  3.3.1. uždavinys. Užtikrinti tvarų kraštovaizdžio vystymą(si), išsaugant ekosistemas ir prisitaikant prie klimato kaitos.  3.3.2. uždavinys. Skatinti energijos taupymą, atsinaujinančių ir alternatyvių energijos išteklių naudojimą.  3.3.3. uždavinys. Modernizuoti miesto inžinerinę infrastruktūrą laikantis inovatyvumo ir ekologiškumo principų.  3.3.4. uždavinys. Įdiegti žiedinės ekonomikos procesus.  3.3.5. uždavinys. Užtikrinti visapusišką aplinkos būklės stebėseną ir taršą ribojančių priemonių taikymą. | | | | | | |

Priedas – 2022–2024 m. Klaipėdos miesto savivaldybės aplinkos apsaugos programos(Nr. 05) tikslų, uždavinių, priemonių, priemonių išlaidų ir produkto kriterijų suvestinė.

\_\_\_\_\_\_\_\_\_\_\_\_\_\_\_\_\_\_\_\_\_\_